Goeie Nuus: Leer praat ’n ander taal – dié van Jesus | Netwerk24
Deur Stephan Joubert 11 Julie 2020 00:00
Vat maar ’n uitdrukking soos: “Covid-19 gaan die ekonomie vernietig.” Of: “Ons land sit op ’n tydbom.”
As jy dit as hoofopskrifte gebruik om jou eie idees of ervarings mee te omskryf, dan dwing dit jou om gedurig nuwe­ probleme te identifiseer.
Sê nou jy kies eerder taal wat eie is aan navolgers van Jesus? Sê nou jy sou vra of sulke tydbom-taal jouself en ander mense bemagtig of ontmagtig?
Sê nou jy sou vra wat is jou rol op sosiale media, asook in ander gesprekke wat oorheers word deur sulke negatiwiteit?
Wat sou gebeur as jy kies om sulke “saamstem-spirale” te breek met iets soos: “Dit mag dalk waar wees, maar ekself het gekies om deel te wees van die hemel se brandweerspan.”
Of: “Daar is orals tydbomme, maar ek kies om ’n ontlonter te wees.”
Vir seker sal al wat ’n realis uitroep: “Naïef! Nonsens!”
Wel, toe nie . . . nie as jy Jesus navolg nie. Jy is nou deel van ’n ander verhaal: Syne!
Jy volg Hom. Hy is water vir die vuur; Hy is lewe. Daarom leer jy Jesus se soort taal aan.
Die vraag is nie meer of dit genoeg help dat jy lonte probeer doodtrap nie, maar of dit die regte manier is om te praat? En as dit is, dan doen jy dit, selfs al doen jy dit alleen!
Jy doen reg en praat reg – op die Jesus-manier.